Napoleon Manuel Kheil

Napoleon Manuel Kheil (* 19. október 1849, Praha – † 1. november 1923, Praha) bol český entomológ – lepidopterológ a orthopterológ, majiteľ a profesor na súkromnej obchodnej škole, spisovateľ v odbore obchodných vecí a zberateľ, ktorý v svojej dobe zozbieral jednu z najväčších súkromných zbierok hmyzu v Čechách. Bol členom a jedným zo zakladateľov Českej společnosti entomologickej.

Životopis 
Narodil sa v Prahe. Po skončení základnej školy študoval na gymnáziu v Prahe a neskôr začal študovať právo na Karlovej univerzite. Štúdium však nedokončil. V roku 1876 spravil skúšky a získal kvalifikáciu na činnosť učiteľa na vyšších obchodných školách. Spočiatku pôsobil ako vedúci učiteľ na obchodnej škole svojho otca, ale neskôr sa osamostatňuje a v roku 1881 otvára v Prahe svoju vlastnú obchodnú školu. Bol talent na jazyky a okrem češtiny dokonale ovládal nemecký, francúzsky a španielsky jazyk. 

Zomrel v Prahe roku 1923. Je pochovaný v Prahe na Olšanoch IX.4.64

Entomologické aktivity 
Hlavný vplyv na záujem Napoleona Manuela Kheila o entomológiu mal jeho kmotor, významný český entomológ MUDr. František Antonín Nickerl (1813 – 1871). Neskôr sa stáva entomológia a hlavne záujem o motýle jeho hlavným koníčkom, ktorému sa venoval v každej chvíli svojho voľného času. Spočiatku zbieral hlavne domáce druhy hmyzu z oblasti Čiech, ale postupne začína robiť i zbery v zahraničí a to hlavne na území Španielska, južného Francúzska, ale i Alžíru. Počas svojich zberateľských ciest po južnom Francúzsku sa zoznámil s francúzskym zberateľom Josephom Azamom (1858 – 1921), ktorý sa zaoberal štúdiom Orthopter. Pod vplyvom tohto zberateľa sa zaujíma tiež o tento rad hmyzu, čo dalo základ jeho zbierky i z tejto skupiny hmyzu. 

Počas svojho života opísal viacero druhov a poddruhov hmyzu, napr.: Jamides talinga Kheil, 1884, Cathaemia hyparete ssp. amarilla Kheil, 1884, Cathaemia hyparete ssp. niasana Kheil, 1884 a pod. 

Na jeho počesť bolo jeho menom pomenovaných niekoľko druhov a poddruhov hmyzu. Ako významného mecenáša Entomologického oddelenia Pražského národního muzea si ho uctili i jeho kolegovia a na jeho počesť pomenoval po ňom Dr. Jan Obenberger nasledujúce druhy hmyzu: Holubia kheili Obenberger, 1924, Taphrocerus kheili Obenberger, 1924, Psiloptera kheili Obenberger, 1924, Pachyschelus kheili Obenberger, 1925, Sphenoptera kheili Obenberger, 1926, Agrilaxia kheiliana Obenberger, 1932 a pod. 

Jeho zbierka hmyzu v rozsahu 27 230 exemplárov je uložená v Entomologickom oddelení Národního muzea v Prahe, ktorému ju odkázal v svojom závete.

Bibliografia 
 Kheil, N. M.: 1878, Schmetterlingsduft. Ent. Nachr. Putbus, 4, 83.
 Kheil, N. M.: 1888, Nekrolog. Pierre Millière. Berl. ent. Ztschr., 31, 383 – 386.
 Kheil, N. M.: 1889, Ein neues Danaid, Amauris Steckeri n. sp. Berl. ent. Ztschr., 33, p. 393 – 394, 1 Fig. (1890).
 Kheil, N. M.: 1890, Ueber geschlechtigen Dimorphismus des abessynischen Pap. Antinorii Oberthür. Dtsch. ent. Ztschr. Iris, 3, 333 – 336, 2 Fig.
 Kheil, N. M.: 1898 – 1901, Entomologische Excursionen in Südfrankreich 1898. Ent. Zeit., 12: 149 – 150, 157 – 158, (1898 – 1899) 1899; 13: 41 – 42, 49 – 50, 1. Fig.; 57 – 58, (1899 – 1900) 1899; 14: 27 – 29, 44 – 45, 68 – 69, 75 – 76, (1900 – 1901) 1900.
 Kheil, N. M.: 1904, Lepidópteros de la Guinea Española. Primera parte. Memorias de la Real Sociedad Española de Historia Natural. Tomo I. Memoria 7ª, 161 – 181.
 Kheil, N. M.: 1909, Lepidópteros de la Guinea española. Segunda parte. Memorias de la Real Sociedad Española de Historia Natural.Tomo I. Memoria 28ª, 483 – 506.
 Kheil, N. M.: 1910, Los lepidópteros de la Sierra de España 1909. Boll. Soc. aragon. Cienc. nat., 9: 98 – 121.

Zdroje 
 Anonym: 1899, Národní album. Sbírka podobizen a životopisů českych lidí. Nakl. J. R. Vilímek, Praha: (Kheil N. M.): 102, 156.
 Dusmet y Alonso, J. M.: 1919, Kheil Napoleon Manuel. Bol. Soc. Ent. Espan. 2: 182 – 183.
 Obenberger, J.: 1923, Tři ztráty (Napoleon Manuel Kheil). Čas. Čs. spol. ent., 20: 111 – 112.
 Vávra, V.: 1923, Napoleon Manuel Kheil. Sborník ent. odd. Nár. muz. v Praze, 2: p. 3 – 4 + portrét.
 Vávra, V.: 1923, Napoleon Manuel Kheil. Čas. Nár. mus. odd. přír., 97: 143 – 144.
 Anonym: 1954, Čas. Národ. Muzea, 123, 7 + portrét.
 Derksen, W., Scheiding – Göllner, U.: 1965, Index litteraturae entomologicae. Nemecký entomologický ústav Nemeckej akadémie vied, * Eberswald bei Berlin. Serie II., Bd. I. – V. Berlin (od roku 1864 do roku 1900), II:(1965): (F – L): [Kheil, Napoleon Manuel]: 470 – 471.
 Koleška, Z.: 1983, Zpravy Čs. spol. ent. ČSAV, Praha, 19 (5): KHEIL Napoleon Manuel: 161 – 163 + portrét.
 Gaedike, R. & Groll, E. K. eds. 2001, Entomologen der Welt (Biografien, Sammlungsverbleib). Datenbank, DEI Eberswalde im ZALF e. V.: „Kheil Napoleon Manuel“.

Českí entomológovia
Lepidopterológovia
Orthopterológovia
Osobnosti z Prahy